УФ-м и ФС-м ФедерацэмкIэ и Советым и УнафэщI Матвиенкэ Валентинэ Къэбэрдей-Балъкъэрым и Iэтащхьэ КIуэкIуэ Юрий хуозэ
Урысей Федерацэм ФедерацэмкIэ и Зэхуэсым Федерацэм- кIэ и Советым и УнафэщI Матвиенкэ Валентинэ Налшык щыIущIащ Къэбэрдей-Балъкъэрым и Iэтащхьэ КIуэкIуэ Юрий.
ЗэIущIэм щытепсэлъыхьащ Iуащхьэмахуэ лъапэ ятIэпс къыщIэуа нэужькIэ щыIэ хъуа щытыкIэм. ФедерацэмкIэ Советым и УнафэщIым къыхигъэщащ Къэбэрдей-Балъкъэрым и унафэщIхэм щытыкIэм къикIынымкIэ зыхуэфащэ Iуэхухэр псынщIэу зэрызэфIагъэкIар. МЧС-мрэ адрей федеральнэ органхэмрэ я лэжьакIуэхэр ящIыгъуу къэхъукъащIэ шынагъуэм и лъэужьхэр гъэкIуэдыжыным хуэгъэза лэжьыгъэхэр зэфIагъэкIащ.
ЗэIущIэм хэтахэм я гугъу ящIащ республикэм и социально-экономикэ зыужьыныгъэм пыщIа Iуэхухэми. Псалъэм папщIэ, къыхагъэщащ щIыналъэм щытыкIэр зэрыщызэпIэзэрытыр, мылъкукIи и Iуэху зэрызэтеувар.
Къэбэрдей-Балъкъэрымрэ Урысеймрэ я лъэпкъхэр зэрызэкъуэувэрэ илъэс 460-рэ зэрырикъум теухуа гуфIэгъуэ зэхыхьэхэу нобэ екIуэкIхэр IэмалыфIщ щIыналъэм и ехъулIэныгъэхэр гъэлъэгъуэнымкIэ, къапэщыт къалэнхэр зэрагъэзэщIэну щIыкIэр убзыхунымкIэ, жиIащ Матвиенкэ Валентинэ.
КIуэкIуэ Юрий зэрыжиIамкIэ, республикэм щагъэзащIэ промышленнэ инвестицэ проектышхуэ зыбжа-нэ, псалъэм папщIэ, Тырныауз вольфрам-молибден комбинатыр лажьэу егъэжьэжыным пыщIар, апхуэдэуи «Этана» комплексыр. А проектхэр гъэзэщIа хъуа нэужь, абыхэм цIыху мин 25-рэ лэжьапIэкIэ къызэрагъэпэщынущ.
Мэкъумэш IэнатIэм къыщалэжьми хэхъуэ зэпытщ — сом мелард 32,8-м икIри сом мелард 43,8-рэ и уасэм нэсащ.
ФедерацэмкIэ Советым и УнафэщIым апхуэдэуи къыхигъэщащ 2014 — 2017 гъэхэм къриубыдэу республикэм туристу къакIуэм я бжыгъэми хуэдэ 1,7-кIэ зэрыхэхъуар.
КIуэкIуэ Юрий Матвиенкэ Валентинэ фIыщIэ хуищIащ республикэм зэпымыууэ и нэIэ къызэрытригъэтым икIи щIыналъэм и зи чэзу Iуэхухэр зэфIэхынымкIэ къазэрыдэIэпыкъум папщIэ.
УРЫСЫКЪУЭ Ринэ.
